
Martfű Város Polgármesterétől

M a r t f ű, Szent István tér 1. Tel.: 450/222

                                                     E L Ő T E R J E S Z T É S

          a József Attila Általános Iskola és a Polgármesteri Hivatal létszámának emeléséről

   Tisztelt Képviselő-testület!

   A nemzeti köznevelésről szóló 2011. évi CXC. törvény az oktatási intézményekre vonatkozóan a 27. § (11) bekezdés szerint az iskolai nevelés-oktatás első, ötödik, valamint kilencedik évfolyamán 2012. szeptember 1-től kezdődően előírja a mindennapos testnevelést, amelyet felmenő rendszerben kell megszervezni. 
Ez az előírás heti 12 órával megnöveli a József Attila Általános Iskolában az ellátandó testnevelés órák számát.

Ezen kívül, a nevelési-oktatási intézmények működéséről szóló 11/1994. (VI.8.) MKM rendelet meghatározza azokat a  gyógy- és könnyített testnevelés megszervezésével kapcsolatos szabályokat, amelyhez az intézményeknek alkalmazkodniuk kell. 

A jogszabály szerint a gyermekorvos által kiszűrt tanulókat 16 fő maximális létszámmal kell ehhez csoportokká alakítani. A védőnők jelzése alapján a 2012/2013-as tanévben a csoportok létszáma várhatóan kettővel emelkedni fog, így 6 újabb ellátandó óraszám jelentkezik a feladatra vonatkozóan.
A 2012/2013-as tanévben egy fő autista gyermek kezdi meg általános iskolai tanulmányait, akinek a Rehabilitációs Bizottság által kiadott szakértői véleményében heti 6 óra az egyéni megsegítésre szolgáló óraszám meghatározása. 
Ezen kívül a következő tanévben a  szűrések eredményeként további beilleszkedési, tanulási, magatartási nehézséggel küzdő tanulólétszám várható, akiknek az ellátásához fejlesztő pedagógusokra van szükség. 

Mindez jogszabály szerinti többletfeladatot jelent a József Attila Általános Iskola feladatellátásában, amelyet a jelenlegi intézményi létszám feladatkörének átszervezésével, valamint a feladatellátás racionalizálásával együtt is csak 2 fő pedagógus státusz bővítéssel lehet ellátni.
Mindezek alapján javasolom, hogy 2012. augusztus 1-től a József Attila Általános Iskola állományi létszáma 53-ról 55-re emelkedjen.

Tisztelt Képviselő-testület!

Martfű Város Önkormányzata eddig a kötelező szociális ellátásokat a „Martfűi Gondoskodás Háza” Idősek Otthona Szociális Szolgáltató Nonprofit KFT-vel kötött ellátási szerződés alapján biztosította.

Az ellátási szerződés szerint a „Martfűi Gondoskodás Háza” Nonprofit KFT látta el az étkeztetést, a házi segítségnyújtást, valamint az idősek nappali ellátását.

A Nonprofit KFT működési engedélyét a Jász-Nagykun-Szolnok Megyei Kormányhivatal Szociális és Gyámhivatala előreláthatóan 2012. július 1-től visszavonja, mivel a KFT pénzügyi források hiánya miatt működésképtelenné vált. 
A működési engedély visszavonását követően megszűnik az eddigi ellátási tevékenység, a szociális alapellátásokat ezen időponttól az Önkormányzatnak más módon kell megoldania. 
2012. július 1-től a házi segítségnyújtást és az étkeztetést a Polgármesteri Hivatal  szakfeladataként látja el jelenleg 153 fő számára.
Ehhez 3 fő szociális segítő, valamint 1 fő gondozónő munkaszerződéssel történő foglalkoztatására lesz szükség, amely létszámból 1 fő 8 órában, 3 fő pedig 4 órában látja majd el a feladatot. 

Mindezek alapján javasolom, hogy 2012. július 1-től a Polgármesteri Hivatal prémiumévek programban résztvevőkkel együttes állományi létszáma 40-ről 44 főre emelkedjen, ezzel a Martfű-Mezőhék Körjegyzőség létszáma mindösszesen 45 főről 49 főre változik. 
Tisztelt Képviselő Testület!

Kérem, hogy az előterjesztést megtárgyalni és az alábbi határozati javaslatot elfogadni szíveskedjenek:

Határozati javaslat:

Martfű Város Önkormányzat Képviselő-testülete

…../2012. (VI.28.) határozat

a József Attila Általános Iskola és a Polgármesteri Hivatal létszámának emeléséről

Martfű Város Önkormányzatának Képviselő-testülete megtárgyalta a József Attila Általános Iskola és a Polgármesteri Hivatal létszámának emeléséről szóló előterjesztést és az alábbi határozatot hozza: 

A Képviselő-testület jogszabályi kötelezettség alapján a feladatellátás racionalizálása mellett a  József Attila Általános Iskola pedagógus közalkalmazotti álláshelyeinek számát 2012. augusztus 1-től 2 fővel növeli, mellyel az intézményi állományi létszám 53 főről  55 főre változik.

A Képviselő-testület a kötelezően ellátandó feladatához a Polgármesteri Hivatal Munka Törvénykönyve alapján foglalkoztatott alkalmazottjainak a számát 2012. július 1-től  4 fővel növeli, mellyel mellyel a prémiumévek programban résztvevőkkel együttes állományi létszáma 40 főről 44 főre emelkedik, mellyel a Martfű Mezőhék Körjegyzőség létszáma mindösszesen 45 főről 49 főre  változik. 
Ezzel az Önkormányzat és intézményeinek összes létszáma 237 főről 243 főre emelkedik.

Határidő: 2012. július 1., ill. 2012. augusztus 1.

Felelős: Szász Éva aljegyző,

             Földi Edina intézményvezető.

Martfű, 2012. július 18.

                                                                                                                               Dr. Kiss Edit

Készítette: Hegedűsné Blaskó Anikó irodavezető

Látta: Szász Éva aljegyző

